**Iarba fragedă și dorul...**

*Ina M.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Iarbă fragedă și udă

Vreau să fiu ca tine, crudă,

Să fiu verde-luminoasă!

Pământul, podea în casă,

Ceru-acoperiș să-mi fie,

Vreau să pun pe mine ie

Și s-alerg ca vântu-n iarbă,

Cu copacul, babă-oarbă

Să fiu în joc și cu drag

Să-l îmbrățișez în prag

De pădure, pe tărâmul

Unde casa saltă fumul,

Ploaia mângâie pământul,

Iarba stă s-asculte vântul

Care spune ce-a văzut

Pe unde iute a trecut!

Vreau să dorm noapte de noapte

Lângă tine, s-aud șoapte

Ale firelor de iarbă

Care spun în mare grabă

Stelelor și lunii pline

Ce-a fost ziua pe coline:

Care gândăcel grăbit

Piciorușul și-a scrântit;

Care iepuraș fricos

A fugit de umbra-i, jos,

Către râu și s-a oprit

Nevrând să moară subit;

Care pasăre-n cântare

A adus pe chipuri soare;

Care frunză-a râs în hohot

De al ploii grăbit ropot…

Iarbă fragedă, mă lasă

Cu picioarele, sfioasă,

Să trec peste tine-n fugă

Cât înalț cerului rugă

Căci visez că sunt ca vântul,

Că sunt pasărea și cântul

Că alerg ca iepurașul

Că grăbesc prin iarbă pasul

Și-mi scrântesc ușor piciorul…

Doamne, potolește-mi dorul

De-armonia din natură

Și de frumusețea-i pură!